ओबामा ने कहा था, 'मुशर्रफ करें न करें हम कार्रवाई करेंगे'  
ओबामा ने अपने राष्ट्रपति काल में ओसामा बिन लादेन को जिंदा या मुर्दा पकड़ने का लक्ष्य रखा था और उन्होंने सोमवार को अपना लक्ष्य प्राप्त कर लिया।
लादेन के मरने की खबर की पुष्टि होने के साथ ही अमेरिकी राष्ट्रपति बराक ओबामा ने  कहा, हमने उसे पकड़ ही लिया। कल अमेरिकी सेना के विशेष दस्ते ने पाकिस्तान के अबोताबाद शहर में एक अभियान के दौरान लादेन को मार गिराया था।  आंतरिक सुरक्षा और आतंकनिरोधी विभाग के राष्ट्रीय उप सुरक्षा सलाहकार के अनुसार, जैसे ही लादेन के मरने की सूचना की पुष्टि हुई, अल-कायदा प्रमुख के खिलाफ होने वाले इस सैन्य अभियान से व्यक्तिगत तौर पर जुड़े ओबामा ने कहा, हमने उसे पकड़ लिया। ओबामा ने अपने राष्ट्रपति काल में ओसामा बिन लादेन को जिंदा या मुर्दा पकड़ने का लक्ष्य रखा था और उन्होंने सोमवार को अपना लक्ष्य प्राप्त कर लिया।  व्हाइट हाउस के प्रेस सचिव जे कर्नी का कहना है, आप सभी जानते हैं ओबामा जब सिर्फ राष्ट्रपति पद के लिए प्रत्याशी थे तभी से वह जानते थे कि वह राष्ट्रपति बनने के बाद ओसामा बिन लादेन के खिलाफ कैसा कदम उठाएंगे। अगस्त 2007 में ओबामा ने कहा था अगर हमारे पास आतंकियों के खिलाफ सबूत हैं तो मुशर्रफ कार्रवाई करें या ना करें हम जरूर करेंगे।